b'\n_START_ARTICLE_\nBesal\xc3\xba\n_START_SECTION_\nOrigen del nom\n_START_PARAGRAPH_\nEn la documentaci\xc3\xb3 antiga apareix la forma Bisuldunum (s. x), nom que tamb\xc3\xa9 es troba a la G\xc3\xa0l\xe2\x80\xa2lia, especialment a Occit\xc3\xa0nia. L\'antic Bosold\xc3\xb3 (Desclot, 153) amb variant Besaldon (doc 1284, ap\xc3\xa8ndix al volum V de la Cr\xc3\xb2nica de Desclot). Tamb\xc3\xa9 apareix com a Bold\xc3\xba que retrobem en un altre municipi Bold\xc3\xba.\n_START_SECTION_\nHist\xc3\xb2ria\n_START_PARAGRAPH_\nL\'origen de la ciutat va ser el castell de Besal\xc3\xba que ja es troba documentat en el segle X, constru\xc3\xaft damunt d\'un tur\xc3\xb3 on hi ha les restes de l\'esgl\xc3\xa9sia de Santa Maria, en l\'alta edat mitjana. El tra\xc3\xa7at actual de la vila no respon fidelment al seu estat original per\xc3\xb2 s\xc3\xad que possibilita a grans trets la lectura de la urbanitzaci\xc3\xb3 de l\'edat mitjana amb l\'exist\xc3\xa8ncia d\'importants edificis: el pont, els banys jueus, l\'esgl\xc3\xa9sia del Monestir de Sant Pere de Besal\xc3\xba i Sant Juli\xc3\xa0, antic hospital de pelegrins, la casa Cornell\xc3\xa0, l\'esgl\xc3\xa9sia de Sant Vicen\xc3\xa7 i la Sala g\xc3\xb2tica del Palau de la C\xc3\xbaria reial. Besal\xc3\xba deixa veure una estructura arquitect\xc3\xb2nica i urban\xc3\xadstica bastant coherents amb el passat medieval. La import\xc3\xa0ncia monumental de Besal\xc3\xba ve donada fonamentalment pel seu gran valor de conjunt, per la seva unitat, que la determina com una de les mostres m\xc3\xa9s importants i singulars dels conjunts medievals de Catalunya. _NEWLINE_El "pagus Bisuldunensis", que primer form\xc3\xa0 part del comtat de Girona des que aquesta ciutat fou ocupada pels francs el 785, esdevingu\xc3\xa9 comtat independent el segle X, categoria que perdur\xc3\xa0 fins a l\'any 1111, en qu\xc3\xa8 el comtat de Besal\xc3\xba s\'incorpor\xc3\xa0 al de Barcelona. Besal\xc3\xba va comen\xc3\xa7ar a adquirir import\xc3\xa0ncia com a capital de comtat independent despr\xc3\xa9s de la mort de Guifr\xc3\xa9 el Pil\xc3\xb3s (897), condici\xc3\xb3 que va perdre en morir Bernat III -gendre de Ramon Berenguer III- sense fills; com a conseq\xc3\xbc\xc3\xa8ncia, el comtat de Besal\xc3\xba pass\xc3\xa0 a la casa de Barcelona. El segle X s\xc3\xb3n documentats a Besal\xc3\xba la parr\xc3\xb2quia de Sant Vicen\xc3\xa7, la can\xc3\xb2nica de Sant Miquel (que el segle XI es titul\xc3\xa0 de Santa Maria), el monestir benedict\xc3\xad de Sant Pere i el castell de Besal\xc3\xba, l\'origen dels quals, per\xc3\xb2, podria ser m\xc3\xa9s remot. Del 1017 al 1020 exist\xc3\xad un ef\xc3\xadmer bisbat de Besal\xc3\xba, sorgit gr\xc3\xa0cies a l\'empenta del comte Bernat Tallaferro, a la mort del qual, per\xc3\xb2, desaparegu\xc3\xa9._NEWLINE_Durant la Croada contra la Corona d\'Arag\xc3\xb3, veient-se for\xc3\xa7at a retirar-se de l\'Empord\xc3\xa0, i desconfiant del Coll de Panissars Felip III de Fran\xc3\xa7a va intentar prendre la ruta de Besal\xc3\xba, enviant una avan\xc3\xa7ada de 2.000 cavallers i 400 servents per prendre la ciutat on creien que es trobava Pere el Gran. Despr\xc3\xa9s d\'un primer assalt croat, Asbert de Mediona, el governador de la ciutat f\xc3\xa9u obrir la porta aquaria per a fer entrar seixanta cavallers que foren capturats. Tot seguit sort\xc3\xad al capdavant de la guarnici\xc3\xb3 que va derrotar els assetjants i els oblig\xc3\xa0 a retirar-se._NEWLINE_Durant la Guerra dels armanyaguesos, el 1390, fou atacada per les companyies mercen\xc3\xa0ries de Joan III d\'Armanyac i defensada per Bernat IV de Cabrera. La vitalitat de Besal\xc3\xba des de l\'Alta Edat Mitjana fins a l\'\xc3\x88poca Moderna ha determinat un teixit urb\xc3\xa0 complex, format per un seguit d\'edificacions tradicionals i cultes que responen a processos hist\xc3\xb2rics de construcci\xc3\xb3, enderrocaments, ampliacions i substitucions, de manera que ben sovint \xc3\xa9s dif\xc3\xadcil datar els edificis i determinar-ne l\'\xc3\xa8poca i la tipologia.\n_START_SECTION_\nEnsenyament\n_START_PARAGRAPH_\nL\'Escola Salvador Vilarrasa \xc3\xa9s un centre d\'ensenyament infantil i primari del municipi de Besal\xc3\xba creat l\'any 1934. L\'any 2009 va celebrar el seu 75\xc3\xa8 aniversari amb pres\xc3\xa8ncia del President del Parlament de Catalunya, Ernest Benach. L\'any anterior l\'escola va ser objecte d\'unes reformes a causa del seu mal estat que obligaren als alumnes a fer classes fora de les aules._NEWLINE_El Centre est\xc3\xa0 adscrit a L\'Institut La Garrotxa, d\'Olot.\n_START_SECTION_\nFires i festes\n_START_PARAGRAPH_\nA Besal\xc3\xba se celebren diverses fires i mercats artesans durant l\'any. Els m\xc3\xa9s destacats i importants s\xc3\xb3n el "Besal\xc3\xba Medieval" (primer cap de setmana de setembre), la "Fira de la Ratafia" (primer cap de setmana de desembre), el "Besal\xc3\xba ciutat jueva" (a comen\xc3\xa7 de mar\xc3\xa7), "Herbesal\xc3\xba" (fi de juny), "Liberisliber" a principi d\'octubre i la "Fira del ferro" per Setmana Santa.'